Manpanyin na ɔnye n’abedziekyir hɔn yernom akatua anaa sika a wotua ma hɔn bosoom bosoom biara no no ho nsɛm bɔtɔɔ gua afe 2021 mu. Iyi maa Ghanafo kasaa ho dzii ho abobow ara yie osiandɛ nna ɔyɛ sika a ɔso ara yie. Nsɛm yi kopue mu mbrahyɛbaguafie dɛ mpanyimfo nhwɛ sika a wotua ma manpanyin na n’ebedzekyir a wɔtse egua do hɔn yernom no ho asɛm nka ma no mu nda hɔ.
Mbrahyɛbaguafo toow asɛm yi ho amba dɛ nkyɛ wɔdze reyɛ nsesa afa nhyehyɛɛ a Ɔbemfo Ntiamoah-Baidu na n’abeguakuw no yɛɛ dze faa akatua a wɔmfa mma manpanyin na manpanyin n’ebedziekyir hɔn yernom ber a hɔn kunnom tse egua do rosom ɔman no. Sika a Ɔbemfo Ntiamoah-Baidu na n’abeguakuw twaa dɛ wɔmfa mma hɔn yɛ Ghana sidi mpem eduanan esuon (47,000).
Ɔnam iyi do ma mbrabaguafo beenu; Rockson Nelson Etse Dafeamekpor, Okunyin Clement Apaak, na ɔnye ankorankor binom, Fredrick Nii Commey dze asɛm no kɛdan Ghana asɛndzibea baatan dɛ wɔnhwɛ mbu atsɛn. Nkorɔfo a wɔdze asɛm no kɛdan asɛndzibea no kyerɛɛ dɛ, Ghana mbrapɔn no ne fa, atikle 71 a ɔfa hɔn a wɔwɔ dzibew wɔ aban mu no nnka manpanyin na n’abedziekyir hɔn yernom na Ghana mbrapɔn noara so nnkyerɛ dɛ wontua hɔn kaw.
Ɔman no n’asɛndzibea baatan (supreme court) ahyɛ dɛ, Sanda 25, 2023 a ɔyɛ Wukuda no, ɔdze atsembu bɔto gua afa sika a ɔsɛdɛ wotua dze ma manpanyin na ɔnye n’abedziekyir hɔn yernom no ho.
